Nádasi Krisz:

Kreatív írás feladatok

Írói gyakorlatok az íráskészség fejlesztéséhez,

„regényírás kezdőknek” segédlet,

szerkesztési feladatok

2024-es, bővített s módosított kiadás

Tartalomjegyzék

Címlap

Kreatív írás munkafüzet

I. rész: Kreatív írás gyakorlatok | Indulj ki magadból!

Használd mások szavait!

II. rész: Hogyan kezdjek neki egy regénynek?

III. rész: Regény szerkesztése

Függelék

A szerzőről

Nádasi Krisz könyvei

Tanfolyamok

Copyright Krisz Nádasi, 2024

Borítófotó: Jeffrey Betts (http://jeffreybetts.me/)

A szerző fotója: Zsuzsanna Dénes (http://zsuzsannadenes.blogspot.hu/)

KNW kiadó, Budapest

www.krisznadasiwrites.hu

All rights reserved / Minden jog fenntartva

Ez az e-könyv a személyes példányod. Nem kerülhet eladásra vagy ingyenes átadásra más személynek, akkor sem, ha ingyenes letöltés keretében jutott Hozzád. Ha szeretnéd megosztani másokkal, kérem, hogy minden egyes személy részére külön példányt tölts le belőle! Ha a könyvet úgy olvasod, hogy nem Te vásároltad, illetve nem személyesen Neked töltötték le, kérem, hogy látogass el bármely internetes portálra, ahol kapható, és kérd el, vásárold meg a saját példányod. Innen fogom tudni, hányan olvassák műveimet! Köszönöm, hogy tiszteletben tartod írói munkásságomat!

Második kiadás

ISBN: 978-963-12-3468-8

Nádasi Krisz szakkönyvei íróknak:

Hogyan írjunk könyvet? - Gyakorlati kalauz fogalmazáshoz, irodalmi és szakmai szövegek írásához

Írj könyvet arról, amihez értesz! – Sikeres szakmai, üzleti, ismeretterjesztő könyv írása és kiadása lépésről lépésre

Írói jegyzetek – Segédkönyv történetíróknak

Magánkiadás előtt – A kreatív írás alapjairól

Kreatív írás munkafüzet - Írói gyakorlatok

Könyvkiadók kíméljenek! – Online könyvek kiadása ingyen a Libri, Bookline, Google Play és más könyvesboltokban

Könyvmarketing 1.0 – Adj el könyvet marketing nélkül, építs fel működő könyvmarketing rendszert ingyenes eszközökkel

Instagram-marketing (nem csak) íróknak és szövegíróknak – Könyvmarketing 2.0

Grafomán ötlettár – 600 önismereti és kreatív írói tipp, kérdés

Sétanapló

Párbeszédnapló

Előszó

Szeretsz írni?

Élvezed, amikor a szavakkal játszol, vagy amikor új szót, új kifejezést keresel, hogy jobb legyen egy novellád, regényed?

Örülnél, ha gyakorlatias segítséget kapnál, mégis hogyan kezdj neki egy regénynek?

Észrevetted már, milyen nehéz a saját írásaid szerkesztése, a hibák megtalálása?

Ha bármelyik kérdésre igennel válaszoltál, akkor ez a munkafüzet neked szól!

Amikor az első szakkönyvemet, a „Magánkiadás előtt” című, íráskészség-fejlesztő tippeket felsorakoztató könyvemet írtam, több olvasóm is megjegyezte, mennyire tetszik neki, hogy példákkal mutatok be több javaslatot is, és kérdezték, tudnék-e feladatokat is adni az egyes pontokhoz.

Tudok.

Olvasóim kérése pedig számomra parancs, így összeállítottam egy gyakorlatsort az írási és szerkesztési készség fejlesztéséhez.

Az első részben általános feladatokat, játékokat találsz, amelyeket garantáltan élvezni fogsz, ha szeretsz írni.

A második rész egy leckékre bontott segédlet azoknak az olvasóimnak, akik regényírásba szeretnének fogni, de nem tudják, hogyan kezdjenek hozzá.

A kiadvány harmadik része pedig javítandó szövegrészleteket tartalmaz, amelyek a „Magánkiadás előtt” tippjeit alkalmazva jobbíthatóak. Olyan ez a blokk, mint a képes újságok „keresd meg az öt különbséget” rajzai, de itt csak egy képet mutatok, egy elrontottat, amiben pontosan tetten érhetőek bizonyos jellegű hibák. A szöveg átírása a Te feladatod, de a függelékben megtalálod a megoldást, hogy tudd magad ellenőrizni.

Köszönetképp, hogy megvásároltad a könyvem, szeretnék neked adni egy ajándékot: a munkafüzet nyomtatható, pdf változatát ingyen le tudod tölteni a honlapomon, egy sor más ajándékkal együtt: http://krisznadasiwrites.hu

Jó szórakozást kívánok. És ha úgy érzed, a feladatsor tetszett, ajánlom szíves figyelmedbe a még újabb kiadványomat pontosan 600 inspiráló írói ötlettel: ez a Grafomán ötlettár!

I. rész: Kreatív írás gyakorlatok

Indulj ki magadból!

AKÁRMIT IS SZOKTÁL vagy szeretsz írni, általában magadból indulsz ki. A következő gyakorlatok lényege is az, hogy saját gondolatvilágod mélyére bukj le, saját értékeidet és emlékeidet vizsgáld meg.

Tedd majd el magadnak ezeket az írásokat. Közzé is teheted őket a blogodon, Facebook-oldaladon, és örömmel veszem, ha engem is megjelölsz rajta, forrásként pedig ezt a könyvet: Kreatív írás feladatok.

Kezdjük is el az alkotást!

1) Mi lennél, ha?

EZ AZ EGYIK KEDVENC játékom, még egy regényemben is írtam róla. A lényeg, hogy gondolkodj el rajta, mi lennél, ha:

- állat lennél?

- növény lennél?

- gyümölcs lennél?

- étel lennél?

- könyv lennél?

- fűszer lennél?

- gép lennél?

- ruhaanyag lennél?

- város/falu lennél?

- ország lennél?

- törvény lennél?

- sportág lennél?

- zenei műfaj lennél?

- játékszer lennél?

- autó lennél?

- (a sor a végtelenségig folytatható)

Ne a legegyszerűbb válaszokat add meg, ne arra a kérdésre felelj, mi a kedvenc állatod, növényed stb. Gondolkodj el például azon, az állatok mennyire okosak, mekkorák, hogyan illeszkednek be a közösségbe. Amikor azon gondolkodsz, milyen ruhaanyag lennél, szerintem borzasztóan érdekes az anyag mintája. Hiszen azt, hogy puha és vékony, vagy durva szövésű anyagnak képzeled el magad, könnyű eldönteni. De a színed, a mintád milyen lenne?

Ez a játék azért is az egyik kedvencem, mert a könyvem szereplőire is lehet alkalmazni. Ugyanis ha nem tudom megmondani, hogy az a hős, akiről írok, milyen étel lenne, ha étel lenne, akkor nem is ismerem őt. És ha elképzelem ezeket az apróságokat, jobban megismerem azt a személyt, akinek a történetét lejegyzem.

2) Én soha!

MOST, HOGY ELGONDOLKODTÁL rajta, ki vagy és milyen vagy, foglalkozzunk ezzel még egy kicsit.

Próbálj meg írni négy igaz mondatot. Igen, próbálj – azért használom ezt az igét, mert szerintem ez egy nehéz feladat, illetve ha jól akarod megcsinálni, akkor nehéz lesz. De nem lehetetlen.

Ez a négy mondat ugyanis nem akármilyen, én mondom meg, hogyan kezdődjenek:

- Én soha...

- Én mindig...

- Abban hiszek, hogy...

- Nem értem...

3) Írj egy emlékedről fotó alapján

A KÖVETKEZŐ FELADATTAL belépünk a múltadba – hogy a közelmúltba vagy a kisgyermekkorodba, ezt te döntheted el. A gyermekkor érdekesebb: ha szereted a kihívásokat, válaszd ezt!

Tehát: menj a polcodhoz (esetleg a mobilod galériáját nyisd meg), üss fel egy fotóalbumot és keress egy képet, ami eszedbe juttat egy emléket. Írj erről az emlékről néhány bekezdést. Ha készen vagy, tedd a kép mellé! Ha időnként írsz ilyen visszaemlékezéseket a fényképekhez, örülni fogsz majd nekik később, mert lehet, hogy most valami olyasmi jut eszedbe, ami mondjuk öt év múlva már a feledés homályába veszne.

4) Írd meg az élettörténeted – annyi sorban, ahány éves vagy!

HA MÁR ELGONDOLKODTÁL múltadnak egy rövidke epizódján, ne hagyd abba. Gondold végig az egész életed, és írj minden egyes eddigi évéről egyetlenegy mondatot! A korai évekhez nyugodtan használd a fotóalbumokat, vagy kérj segítséget családtagjaidtól.

5) Keresd az örömöt az életedben!

MARADJUNK AZ IDEI ÉVNÉL, a jelennél. Gondolkodj el azon, mitől szép az életed.